
A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Canocombi 32 mg/25 mg tabletės

Kandesartano cileksetilas/Hidrochlorotiazidas


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 32 mg kandesartano cileksetilo ir 25 mg hidrochlorotiazido.


3.	PAGALBINIŲ MEDŽIAGŲ SĄRAŠAS

Sudėtyje yra laktozės.
Daugiau informacijos pateikta pakuotės lapelyje.


4.	FARMACINĖ FORMA IR KIEKIS PAKUOTĖJE


14 tablečių
28 tabletės
56 tabletės
98 tabletės


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP: (MMMM mm)


9.	SPECIALIOS LAIKYMO SĄLYGOS

PVC/PVDC plėvelės ir aliuminio folijos lizdinės plokštelės.
Laikyti ne aukštesnėje kaip 30 C temperatūroje.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	LYGIAGRETUS IMPORTUOTOJAS

Lygiagretus importuotojas
UAB „Actiofarma“
Islandijos pl. 209A
LT-49163, Kaunas
Lietuva


12.	LYGIAGRETAUS IMPORTO LEIDIMO NUMERIS (-IAI)

N14 – LT/L/20/1357/001
N28 – LT/L/20/1357/002
N56 – LT/L/20/1357/003
N98 – LT/L/20/1357/004


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

canocombi 32 mg/25 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC:
SN:
NN:

[bookmark: _Hlk484424357]Gamintojas KRKA d.d., Šmarješka cesta 6, 8501 Novo mesto, Slovėnija

Perpakavo UAB „Entafarma“
Perpak. serija
Lygiagrečiai importuojamas vaistas skiriasi nuo referencinio: tinkamumo laiku – referencinio vaisto galiojimas yra 2 metai, lygiagrečiai importuojamo – 18 mėnesių. Lizdinės plokštelės yra paženklintos tiek Canocombi, tiek Candesartan + Hidroclorotiazida Krka.


	MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

PVC/PVDC PLĖVELĖS IR ALIUMINIO FOLIJOS LIZDINĖS PLOKŠTELĖS




	1.	VAISTINIO PREPARATO PAVADINIMAS



Canocombi 32 mg/25 mg tabletės


	2.	LYGIAGRETAUS IMPORTUOTOJO PAVADINIMAS



Actiofarma


	3.	TINKAMUMO LAIKAS



EXP: (MMMM mm)


	4.	SERIJOS NUMERIS



Lot:


	5.	KITA





Perpak. serija

B. PAKUOTĖS LAPELIS

Pakuotės lapelis: informacija vartotojui

Canocombi 32 mg/25 mg tabletės
Kandesartano cileksetilas/Hidrochlorotiazidas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums
svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Canocombi ir kam jis vartojamas
2.	Kas žinotina prieš vartojant Canocombi
3.	Kaip vartoti Canocombi
4.	Galimas šalutinis poveikis
5.	Kaip laikyti Canocombi
6.	Pakuotės turinys ir kita informacija


1. Kas yra Canocombi ir kam jis vartojamas

Jums paskirtas vaistas, vadinamas Canocombi. Šiuo vaistu gydomi suaugusieji, kurių kraujospūdis yra padidėjęs (hipertenzija). Vaisto sudėtyje yra dvi veikliosios medžiagos: kandesartano cileksetilas ir hidrochlorotiazidas. Veikdamos kartu, šios medžiagos gali sumažinti kraujospūdį.

Kandesartano cileksetilas priklauso vaistų, vadinamų angiotenzino II receptorių blokatoriais, grupei. Ši medžiaga atpalaiduoja ir praplečia kraujagysles. Tai padeda sumažinti kraujospūdį.

Hidrochlorotiazidas priklauso vaistų, vadinamų diuretikais (šlapimo išsiskyrimą skatinančios tabletės), grupei. Ši medžiaga padeda kartu su šlapimu iš organizmo pašalinti vandenį ir druskas (pvz., natrį). Tai padeda sumažinti kraujospūdį.

Gydytojas gali skirti Jums Canocombi, jeigu kraujospūdžio nepavyko tinkamai sumažinti vartojant vieną kandesartano cileksetilą arba vieną hidrochlorotiazidą.


2.	Kas žinotina prieš vartojant Canocombi

Canocombi vartoti negalima

· jeigu yra alergija (padidėjęs jautrumas) kandesartano cileksetilui ar hidrochlorotiazidui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra alergija sulfonamidams. Jeigu abejojate, ar šis teiginys tinka Jums, pasitarkite su gydytoju;
· jeigu yra daugiau kaip 3 nėštumo mėnesiai (Canocombi nėštumo pradžioje irgi geriau nevartoti, žr. skyrelį „Nėštumas“)
· jeigu sergate sunkia inkstų liga;
· jeigu sergate sunkia kepenų liga arba tulžies pūslės ir latakų obstrukcija (kliūtis tulžiai ištekėti iš tulžies pūslės);
· jeigu kada nors sirgote podagra;
· jeigu nuolat yra sumažėjusi kalio koncentracija kraujyje;
· jeigu nuolat yra padidėjusi kalcio koncentracija kraujyje;
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.

Jeigu abejojate, ar kuris nors iš šių teiginių tinka Jums, prieš vartodami Canocombi, pasitarkite su gydytoju arba vaistininku.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Canocombi.
· jeigu sergate cukriniu diabetu;
· jeigu sergate širdies, kepenų ar inkstų ligomis;
· jeigu neseniai Jums buvo persodintas inkstas;
· jeigu vemiate, gausiai vėmėte arba viduriavote;
· jeigu sergate antinksčių liga, vadinama Kono (Conn) sindromu (dar vadinamas pirminiu hiperaldosteronizmu);
· jeigu kada nors sirgote liga, vadinama sistemine raudonąja vilklige (SRV);
· jeigu yra sumažėjęs kraujospūdis;
· jeigu kada nors buvo ištikęs insultas;
· jeigu kada nors pasireiškė alergija arba astma;
· turite pasakyti gydytojui, jeigu galvojate, kad esate (arba galite būti) nėščia. Canocombi nerekomenduojama vartoti nėštumo pradžioje ir negalima vartoti, jeigu yra daugiau kaip 3 nėštumo mėnesiai, nes šiuo nėštumo laikotarpiu vartojamas vaistas gali labai pakenkti vaisiui (žr. skyrelį ,,Nėštumas“);
· jeigu Jums praeityje buvo diagnozuotas odos vėžys arba gydymo laikotarpiu ant jūsų odos staiga atsirastų koks nors pakitimas. Taikant gydymą hidrochlorotiazidu, ypač ilgalaikį gydymą didelėmis šio vaisto dozėmis, gali padidėti tam tikrų rūšių odos ir lūpos vėžio (nemelanominio odos vėžio) rizika. Vartodami Canocombi saugokite savo odą nuo saulės ir ultravioletinių spindulių;
· jeigu Jums susilpnėja regėjimas arba atsiranda akių skausmas. Šie simptomai gali būti skysčio susikaupimo akies kraujagysliniame dangale (tarp gyslainės ir skleros) arba padidėjusio akispūdžio požymiais ir gali įvykti per kelias valandas ar savaites po Canocombi vartojimo. Tai gali lemti regėjimo sutrikimą visam laikui, jeigu negydoma. Jei Jums anksčiau buvo alergija penicilinui ar sulfonamidui, Jums gali būti didesnė rizika, kad tai išsivystys;
· jeigu vartojate kurį nors iš šių vaistų padidėjusiam kraujospūdžiui gydyti:
· AKF inhibitorių (pavyzdžiui, enalaprilį, lizinoprilį, ramiprilį ir kt.), ypač jei turite su cukriniu diabetu susijusių inkstų sutrikimų;
· aliskireną.

Jūsų gydytojas gali reguliariai tirti Jūsų inkstų funkciją, kraujospūdį ir elektrolitų kiekį (pvz., kalio) kraujyje.

Taip pat žiūrėkite informaciją, pateiktą poskyryje „Canocombi vartoti negalima“.

Jeigu kuris nors iš šių teiginių tinka Jums, gydytojas gali pageidauti Jus dažniau stebėti ir atlikti kai kuriuos tyrimus.

Jeigu Jums numatyta atlikti kokią nors operaciją, pasakykite gydytojui ar odontologui, kad vartojate Canocombi. Tai padaryti reikia dėl to, kad vartojant kartu kai kuriuos anestetikus, gali labai sumažėti kraujospūdis.

Canocombi gali didinti odos jautrumą saulės spinduliams.

Vaikams ir paaugliams
Canocombi vartojimo vaikams ir jaunesniems kaip 18 metų paaugliams patirties nėra. Todėl vaikams ir paaugliams Canocombi vartoti negalima.

Kiti vaistai ir Canocombi

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Canocombi gali keisti kai kurių kitų vaistų veikimo būdą ir kiti vaistai gali keisti Canocombi tablečių poveikį. Jeigu vartojate tam tikrų vaistų, gydytojas turės periodiškai atlikti kai kuriuos kraujo tyrimus.

Jūsų gydytojui gali tekti pakeisti Jūsų dozę ir (arba) imtis kitų atsargumo priemonių, todėl ypač svarbu pasakyti gydytojui, jeigu vartojate kurį nors iš šių vaistų:
· kitus vaistus, kurie padeda sumažinti kraujospūdį, įskaitant beta adrenoreceptorių blokatorius, aliskireno turinčių vaistų, diazoksidą ir angiotenziną konvertuojančio fermento (AKF) inhibitorius, pavyzdžiui, enalaprilį, kaptoprilį, lizinoprilį ar ramiprilį;
· nesteroidinius vaistus nuo uždegimo (NVNU), pavyzdžiui, ibuprofeną, naprokseną, diklofenaką, celekoksibą ar etorikoksibą (skausmą malšinantys ir uždegimą mažinantys vaistai);
· acetilsalicilo rūgštį (jeigu vartojate daugiau kaip po 3 g kiekvieną dieną) (skausmą malšinantis ir uždegimą mažinantis vaistas);
· kalio papildus ar druskos pakaitalus, kurių sudėtyje yra kalio (vaistai, kurie didina kalio koncentraciją kraujyje);
· kalcio ar D vitamino papildus;
· vaistus, kurie mažina cholesterolio koncentraciją kraujyje, pavyzdžiui, kolestipolį ar kolestiraminą;
· vaistus cukriniam diabetui gydyti (tabletes ar insuliną);
· vaistus širdies plakimui kontroliuoti (antiaritminius vaistus), pavyzdžiui, digoksiną ir beta adrenoreceptorių blokatorius;
· vaistus, kurių veikimui įtaką gali daryti kalio kiekis kraujyje, pvz., kai kuriuos vaistus nuo psichozės;
· hepariną (kraujo krešėjimą mažinantis vaistas);
· šlapimo išsiskyrimą skatinančias tabletes (diuretikus);
· vidurių laisvinamuosius vaistus;
· peniciliną ar kotrimoksazolą taip pat žinomą kaip trimetoprimas/sulfametoksazolas (antibiotiniai vaistai);
· amfotericiną (gydomos grybelių sukeltos infekcinės ligos);
· litį (vaistus psichikos sutrikimams gydyti);
· steroidus, pavyzdžiui, prednizoloną;
· hipofizės hormoną (AKTH);
· vaistus vėžiui gydyti;
· amantadiną (Parkinsono ligai arba sunkioms virusų sukeltoms infekcinėms ligoms gydyti);
· barbitūratus (sedaciją sukeliantys vaistai, kurie vartojami ir epilepsijai gydyti);
· karbenoksoloną (stemplės ligai arba burnos opoms gydyti);
· anticholinerginius vaistus, pavyzdžiui, atropiną ir biperideną;
· ciklosporiną – tai vaistas, kuris vartojamas po organų persodinimo operacijos, kad būtų išvengta organo atmetimo;
· kitus vaistus, kurie gali sustiprinti antihipertenzinį poveikį, pavyzdžiui, baklofeną (spazmus malšinantis vaistas), amifostiną (vėžiui gydyti) ir kai kuriuos kitus vaistus nuo psichozių.
· jeigu vartojate AKF inhibitorių arba aliskireną (taip pat žiūrėkite informaciją, pateiktą poskyryje „Canocombi vartoti negalima“ ir „Įspėjimai ir atsargumo priemonės“).

Canocombi vartojimas su maistu ir gėrimais
· Canocombi galima vartoti valgant arba be maisto.
· Jeigu Jums paskirtas vartoti Canocombi, prieš vartodami alkoholinius gėrimus pasitarkite su gydytoju. Alkoholis gali sukelti svaigulį ar alpulį.

Nėštumas ir žindymo laikotarpis

Nėštumas
Turite pasakyti gydytojui, jeigu galvojate, kad esate (arba galite būti) nėščia. Paprastai gydytojas rekomenduos nutraukti Canocombi prieš pastojant arba iš karto, kai tik sužinosite, kad pastojote, ir vietoj Canocombi skirs vartoti kitokių vaistų. Canocombi nerekomenduojama vartoti nėštumo pradžioje ir negalima vartoti, jeigu yra daugiau kaip 3 nėštumo mėnesiai, nes po trečio nėštumo mėnesio vartojamas vaistas gali labai pakenkti vaisiui.

Žindymas
Pasakykite gydytojui, jeigu žindote arba planuojate pradėti žindyti kūdikį. Canocombi nerekomenduojama vartoti žindyvėms, taigi jeigu norite žindyti kūdikį, gydytojas gali skirti kitokį gydymą.

Vairavimas ir mechanizmų valdymas
Kai kuriems Canocombi vartojantiems žmonėms gali pasireikšti nuovargis ar svaigulys. Jeigu pasireiškė toks poveikis, vairuoti ar mechanizmų valdyti negalima.

Canocombi sudėtyje yra laktozės (tam tikros rūšies angliavandenių).
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Canocombi

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Svarbu vartoti Canocombi kiekvieną dieną.
Įprasta Canocombi dozė yra viena tabletė vieną kartą per parą.
Nurykite tabletę užsigerdami vandeniu.
Stenkitės išgerti tabletę kasdien tuo pačiu laiku. Tai padės prisiminti, kad reikia išgerti vaisto.

Ką daryti pavartojus per didelę Canocombi dozę?
Jeigu išgėrėte daugiau Canocombi tablečių nei skyrė gydytojas, nedelsdami kreipkitės patarimo į gydytoją arba vaistininką.

Pamiršus pavartoti Canocombi
Negalima vartoti dvigubos dozės norint kompensuoti praleistą dozę. Tik išgerkite kitą dozę reikiamu laiku.

Nustojus vartoti Canocombi
Nutraukus Canocombi, kraujospūdis gali vėl padidėti. Todėl nenutraukite Canocombi vartojimo tol, kol nepasikalbėjote su gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir kiti, gali sukelti šalutinį poveikį, nors jis pasireiškia ne visiems žmonėms. Svarbu, kad žinotumėte, koks šalutinis poveikis gali pasireikšti. Kai kurį šalutinį Canocombi poveikį gali sukelti kandesartano cileksetilas, o kai kurį hidrochlorotiazidas.


Nutraukite Canocombi vartojimą ir nedelsdami kreipkitės į gydytoją, jeigu pasireiškė kuri nors iš išvardytų alerginių reakcijų:
· kvėpavimo pasunkėjimas kartu su veido, lūpų, liežuvio ir (arba) gerklės patinimu;
· veido, lūpų, liežuvio ir (arba) gerklės patinimas, dėl kurio gali pasunkėti rijimas;
· sunkus odos niežulys (su iškiliais gumbeliais).

Canocombi gali mažinti baltųjų kraujo ląstelių kiekį. Gali sumažėti Jūsų atsparumas infekcijai ir pasireikšti nuovargis, infekcinė liga ar karščiavimas. Jeigu pasireiškia toks poveikis, pasakykite gydytojui. Gydytojas kartais gali atlikti kraujo tyrimus, kad patikrintų, ar Canocombi nedaro poveikio kraujui (agranulocitozė).

Kitas galimas šalutinis poveikis

Dažnas (gali pasireikšti rečiau kaip 1 iš 10 žmonių)
· kraujo tyrimų rodmenų pokyčiai:
· natrio koncentracijos kraujyje sumažėjimas. Jeigu šis poveikis yra sunkus, galite justi silpnumą, energijos stoką ar raumenų mėšlungį;
· kalio koncentracijos kraujyje padidėjimas arba sumažėjimas, ypač jeigu jau sergate inkstų liga ar širdies nepakankamumu. Jeigu šis poveikis yra sunkus, galite justi nuovargį, silpnumą, neritmišką širdies plakimą arba dilgčiojimą ir dygsėjimą;
· cholesterolio, cukraus ar šlapimo rūgšties koncentracijos kraujyje padidėjimas;
· cukrus šlapime;
· svaigulys ar sukimosi pojūtis arba silpnumas;
· galvos skausmas;
· kvėpavimo takų infekcinė liga.

Nedažnas (gali pasireikšti rečiau kaip 1 iš 100 žmonių)
· kraujospūdžio sumažėjimas. Tai gali sukelti apalpimą ar svaigulį;
· apetito nebuvimas, viduriavimas, vidurių užkietėjimas, pilvo dirginimas;
· odos išbėrimas, išbėrimas gumbeliais (dilgėlinė), išbėrimas dėl jautrumo saulės spinduliams.

Retas (gali pasireikšti rečiau kaip 1 iš 1000 žmonių)
· gelta (odos ir akių baltymo pageltimas). Jeigu pasireiškė toks poveikis, nedelsdami kreipkitės į gydytoją;
· poveikis inkstų funkcijai, ypač, jeigu jau sergate inkstų liga arba širdies nepakankamumu;
· miego sutrikimas, depresija, neramumas;
· rankų ar kojų dilgčiojimas ar dygsėjimas;
· trumpalaikis matymas lyg per miglą;
· nenormalus širdies plakimas;
· kvėpavimo pasunkėjimas (įskaitant plaučių uždegimą ir skysčio kaupimąsi plaučiuose);
· aukšta kūno temperatūra (karščiavimas);
· kasos uždegimas. Tai sukelia vidutinio sunkumo ar sunkų pilvo skausmą;
· raumenų mėšlungis;
· kraujagyslių pažaida, dėl kurios atsiranda raudonos ar purpurinės spalvos taškelių ant odos;
· raudonųjų ar baltųjų kraujo ląstelių ar plokštelių kiekio sumažėjimas. Galite jausti nuovargį, gali pasireikšti infekcinė liga, karščiavimas ar greičiau atsirasti kraujosruvų (mėlynių);
· sunkus išbėrimas, kuris pasireiškia staigiai su odos pūslėmis ar lupimusi, ir gali atsirasti pūslių burnoje.

Labai retas (gali pasireikšti rečiau kaip 1 iš 10 000 žmonių)
· veido, lūpų, liežuvio ir (arba) gerklės patinimas;
· niežulys;
· nugaros skausmas, sąnarių ir raumenų skausmas;
· kepenų funkcijos pokyčiai, įskaitant kepenų uždegimą (hepatitą). Galite jausti nuovargį, gali pagelsti oda ir akių baltymai, atsirasti į gripą panašių simptomų;
· kosulys;
· pykinimas.

Dažnis nežinomas (negali būti apskaičiuotas pagal turimus duomenis)
· odos ir lūpų vėžys (nemelanominis vėžys);
· viduriavimas;
· ūminė trumparegystė;
· regos susilpnėjimas ir akių skausmas dėl padidėjusio spaudimo (galimi skysčio susikaupimo akies kraujagysliniame dangale (tarp gyslainės ir skleros) arba uždaro kampo glaukomos požymiai);
· sisteminė ir odos raudonoji vilkligė (alerginė būklė, kuri sukelia karščiavimą, sąnarių skausmą, odos bėrimus, pasireiškiančius paraudimu, pūslelėmis, lupimusi, gumbais).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius); nemokamu fakso numeriu 8 800 20 131; el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Canocombi

Šį vaistą laikykite vaikams nepastebimoje ir nepasiekiamoje vietoje.

Ant pakuotės ir lizdinės plokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Tabletės, tiekiamos PVC/PVDC plėvelės ir aliuminio folijos lizdinėse plokštelėse.
Laikyti ne aukštesnėje kaip 30 C temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Canocombi sudėtis

· Veikliosios medžiagos yra kandesartano cileksetilas ir hidrochlorotiazidas.
· Kiekvienoje tabletėje yra 32 mg kandesartano cileksetilo ir 25 mg hidrochlorotiazido.

Pagalbinės medžiagos yra laktozė monohidratas, kukurūzų krakmolas, makrogolis 8000, hidroksipropilceliuliozė, karmeliozės kalcio druska, magnio stearatas, raudonasis geležies oksidas (E172).

Canocombi išvaizda ir kiekis pakuotėje

Canocombi 32 mg/25 mg tabletės yra šviesiai rausvos spalvos, abipus išgaubtos, ovalo formos, su laužimo vagele vienoje pusėje.
Tabletę galima padalyti į lygias dozes.

Tiekiamos dėžutės, kuriose yra lizdinės plokštelės po 14, 28, 56, arba 98 tabletes.

Gali būti tiekiamos ne visų dydžių pakuotės.

Registruotojas ir gamintojas

Registruotojas
KRKA, d.d.,
Šmarješka cesta 6
8501 Novo mesto
Slovėnija

Gamintojas
KRKA, d.d.,
Šmarješka cesta 6
8501 Novo mesto
Slovėnija

Lygiagretus importuotojas
UAB „Actiofarma“
Islandijos pl. 209A
LT-49163 Kaunas
Lietuva
El. paštas: info@actiofarma.com

Perpakavo
UAB „Entafarma“
Klonėnų vs. 1
LT-19156 Širvintų r. sav.,
Lietuva

Lygiagrečiai importuojamas vaistas skiriasi nuo referencinio: tinkamumo laiku – referencinio vaisto galiojimas yra 2 metai, lygiagrečiai importuojamo – 18 mėnesių. Lizdinės plokštelės yra paženklintos tiek Canocombi, tiek Candesartan + Hidroclorotiazida Krka.

[bookmark: _GoBack]Šis pakuotės lapelis paskutinį kartą peržiūrėtas 2020-11-16.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.




